กสิกรฯดัน บัตรเดบิต ปีนี้โต25%
ธนาคารกสิกรไทยตั้งเป้ารักษาผู้นำยอดใช้จ่ายบัตรเดบิต ตั้งเป้าปีนี้โต 25%
16 ส.ค. 2559

ธนาคารกสิกรไทยตั้งเป้ารักษาผู้นำยอดใช้จ่ายบัตรเดบิต ตั้งเป้าปีนี้โต 25%
นางนพวรรณ เจิมหรรษา รองกรรมการผู้จัดการธนาคารกสิกรไทย เปิดเผยว่า ธนาคารตั้งเป้ายอดใช้จ่ายผ่านบัตรเดบิตปีนี้ขยายตัว 25% โดยครึ่งแรกของปีการใช้จ่ายผ่านบัตรเดบิตกสิกรไทยเติบโต 20% คิดเป็นมูลค่ากว่า 2.7 หมื่นล้านบาท เป็นอันดับ 1 ของตลาด มีสัดส่วน 38% จากมูลค่ารวมทั้งระบบ 6.68 หมื่นล้านบาท
นอกจากนี้ ตั้งเป้ารายได้ค่าธรรมเนียมจากบัตรเดบิตปีนี้โต 10% จากการออกบัตรเดบิตใหม่ชิปการ์ดเพิ่มขึ้นของบัตร 3 ประเภท คือ บัตรเบสิกแรกเข้า 100 บาท รายปี 200 บาท บัตรเคมายเพลย์แรกเข้า 150 บาท รายปี 350 บาท และบัตรเค แม็กซ์พลัส แรกเข้า 150 บาท รายปี 650 บาท ปัจจุบันยอดสมัครใหม่จะเป็นบัตรเบสิก 40% เคมายเพลย์กว่า 30% และที่เหลือกว่า 10% เป็น บัตรแม็กซ์ พลัสซึ่งพ่วงประกัน
ทั้งนี้ แนวโน้มการใช้จ่ายผ่านบัตรเดบิตเพิ่มขึ้นอย่างต่อเนื่อง จากทิศทางการลดการใช้เงินสดหันมาชำระผ่านระบบอิเล็กทรอนิกส์และผ่านบัตรแทน รวมทั้งนโยบายเนชั่นแนล อี-เพย์เมนต์ของภาครัฐ ซึ่งเฟสที่ 2 จะเข้าสู่การกระจายเครื่องอีดีซีทั่วประเทศ เพื่อรองรับการชำระค่าสินค้าและบริการผ่านบัตรเดบิต ซึ่งขณะนี้ธนาคารอยู่ระหว่างรอเงื่อนไขการวางเครื่องอีซีดีจากรัฐบาลที่จะเริ่มวางในหน่วยราชการ นิติบุคคลในระบบภาษีมูลค่าเพิ่ม คาดว่า ไตรมาส 3 นี้จะมีความชัดเจน
นางนพวรรณ กล่าวถึงธุรกิจบัตรเดบิตว่าปัจจุบันมีผู้ถือบัตรเอทีเอ็มและบัตรเดบิตทุกธนาคาร ประมาณ 61 ล้านใบ แบ่งเป็น บัตรเดบิต 48 ล้านใบ และบัตรเอทีเอ็ม 13 ล้านใบ โดยแนวโน้มผู้ถือบัตรเอทีเอ็มจะลดลง เนื่องจากทุกธนาคารผลักดันให้ใช้บัตรเดบิตเพิ่มขึ้นเพื่อตอบรับนโยบายของภาครัฐ
สำหรับธนาคารกสิกรไทยมีฐานลูกค้าบัตรเดบิต 10.5 ล้านบัตร หรือประมาณ 17.5% ของทั้งตลาด โดยปี 2559 ตั้งเป้าหมายออกบัตรเดบิตใหม่ถึงกว่า 4 ล้านใบ ทำให้สิ้นปีฐานบัตรเดบิตจะมีมากกว่า 11 ล้านใบ มาจากการออกบัตรชิปการ์ดประเภทต่างๆ โดยสิ้นเดือน ก.ค. มีการออกบัตรชิปการ์ดแล้วกว่า 8.2 แสนใบ
ล่าสุด ธนาคารกสิกรไทยร่วมกับสมาคมฟุตบอลแห่งประเทศไทย ออกบัตรเดบิตช้างศึกกสิกรไทย โดยการออกบัตรทุก 1 ใบ ธนาคารจะมอบเงิน 100 บาท ให้สมาคมฟุตบอลฯ เพื่อใช้พัฒนากีฬาฟุตบอล คาดว่าปีแรกจะมอบเงินทุนให้ได้สูงถึง 30 ล้านบาท และมียอดผู้สมัครบัตรเดบิตช้างศึกกสิกรไทย 3 แสนใบ โดยมีค่าธรรมเนียมออกบัตร 250 บาท และค่าธรรมเนียมรายปี 350 บาท